钦定古今图书集成/理学汇编/字学典/第051卷 > 《徐官古今印史》 > 《籀文大略》
## 钦定古今图书集成/理学汇编/字学典/第051卷 > 《徐官古今印史》 > 《籀文大略》

周宣王、太史公籀损益古文为篆，以其名显，故谓之
籀文；以其官名，又谓之史书。因李斯小篆兴，别其名
曰大篆，后世遂称大篆云。陶九成曰：“上古以漆书，中
古以石磨汁，至后世始有墨。”按此籀文比古文又非
科斗状矣，今世所传《石鼓文》是也。但屡经翻刻传写，
多失真官。尝见旧刻《石鼓文》，方圆不同，小大不一，而
变化靡常，所谓“文盛于周”者此也。近时杨用修刻本
云：“李西涯所临苏东城本，穿凿补缀，未为尽善。”盖予
昔日所见者，因石刻历岁既久，火焚风剥，多缺而不全，乃可验其真。今太完备，是可疑耳。三代遗文，多载
于古锺鼎上，昔刘原甫收周鼎，一器百字，刻迹焕然，
所谓金石刻文，与孔氏《上古书》相表里，字法有鸟迹
自然之状，观此乃知薛尚功所集《锺鼎文》《夏英公四
声韵》多类此。